Не заставайцеся ўбаку, прымайце ўдзел у грамадскім абмеркаванні. Рабіце выбар, карыстаючыся не лакальнымі імгненнымі інтарэсамі, а дбаючы пра будучыню, якая можа быць збудавана пры ўмове захавання і адраджэння нашай спадчыны. Магілёў мае станоўчы вопыт адраджэння архітэктурных помнікаў. Амаль дзесяць год таму была адноўлена ратуша. І горад адразу змяніў свой твар, стаў іншым, стаў лепшым, больш прывабным. Давайце супольна зробім так, каб аднаўленне Свята-Пакроўскай царквы стала чарговым крокам па аднаўленні страчанага гістарычнага аблічча Магілёва, калісці аднаго з самых значных і прыгожых беларускіх гарадоў. Свята-Пакроўская царква – гэта агульны скарб, і нам рабіць выбар, ці стане адроджаны помнік сапраўдным нацыянальным скарбам.